ming030890/wiki-yue-high-quality huggingface dataset:
楊明

楊明（Yeung Ming, Matt，1981年2月27號—），原名林明樂，係一位香港電視演員，佢喺1998年無綫電視藝員訓練班第十三期畢業後加入無綫電視，女朋友兼未婚妻係香港小姐莊思明。
楊明曾經受無綫力捧，喺2000年俾公司派去英國愛丁堡參加第三屆世界先生選舉，但其後不斷惹上官非，因而俾無綫投閒置散，直至2011年，揚明憑《誰家灶頭無煙火》中「田凱」一角人氣急升，再被關注，更打入2011年萬千星輝頒獎典禮「飛躍進步男藝員」五強名單。
近年，楊明再度受到無綫電視嘅重視，喺多部電視劇入面擔正，例如《機場特警》、《迷網》、《鐵探》等，都飾演一啲形象正面嘅警察角色。但佢亦因為喺香港逃犯條例爭議期間高調支持備受示威者批評使用過分暴力嘅香港警察，以及一啲個人操守問題，備受一定爭議。親中派嘅支持者對佢態度正面，但親民主派嘅人士亦對佢有非常負面嘅態度。

政治立場同其他事件
楊明係親中派嘅支持者，曾經支持唔同親中派嘅活動，例如曾經幫親中派政黨公民力量搞嘅「KOL明日之星選拔大賽」做評審，親中派立法會議員梁美芬亦曾經為佢嘅燉湯店同埋劇集《機場特警》宣傳，大讚楊明「湯好飲，劇好睇」。喺娛樂圈多年，佢試過多次捲入政治、撐警、侵犯版權同埋個人操守嘅爭議。佢嘅親中撐警立場，亦受到民主派支持者嘅不認同。

同香港警察關係
佢亦同香港警察有密切關係，例如係撐警活動等，協助警察嘅宣傳活動等。佢亦曾發表唔少支持警察嘅言論，因而被廣泛視為撐警藝人。喺2021年11月，因墮海殉職嘅高級督察林婉儀出殯，佢亦有獻上花牌，並且喺花牌上為自己嘅燉湯店宣傳。

旗下舖頭事件：被揭侵權、無牌經營同埋武漢肺炎期間停業
喺2020年1月，楊明位於荔枝角昌隆工業大廈地舖嘅燉湯店，被傳媒揭發得「食物製造廠牌照」，唔可以招待食客。食物環境衞生署回覆傳媒查詢時，表示曾接獲有關投訴，並且喺2019年9月同埋2020年1月發現違規嘅情況，已向有關店鋪嘅負責人以無牌經營食肆罪行提出檢控。楊明回應有關投訴嘅時候，指責網民無理投訴，自己被針對。
去到2020年1月22號，楊明嘅燉湯店被揭發盜用泰國藍象嘅商標，而藍象嘅香港代理百利行環球亦喺同日發表聲明，表明自己從未同燉湯店有過任何嘅商業合作關係或收到燉湯店任何使用藍象嘅肖像權/品牌/商標嘅申請，並表明如果佢哋唔移除有關宣傳品，將會採取進一步嘅行動。
去到2021年2月，有傳媒報道佢嘅餐廳再度違規，話佢只有工廠食堂牌照，但就繼續招呼街客。
去到2022年，因為武漢肺炎疫情，佢嘅燉湯店幾乎全線停業，佢女朋友莊思明話每個月淨係計租金已經蝕成過百萬。有啲唔鍾意佢嘅網民就因而揶揄佢，話佢又可以「借酒澆愁」，叫佢「信政府無事」，問佢嘅朋友去左邊，亦有人質疑係咪真係蝕咁多。

幫女朋友莊思明涉嫌洩露他人私隱事件做辯護
於2020年1月8日，楊明嘅女朋友莊思明，因為佢坐國泰航班時，唔可以借筆畀佢，而喺社交媒體表達不滿，又公開呢班機所有機艙服務員嘅資料，俾網民批評佢喺度公審同洩露其他人嘅私隱。
單嘢其後發酵，連國泰嘅本地主要競爭對手香港航空都喺社交媒體對呢單嘢抽水，舉行送筆活動，而且仲溫馨提示乘客搭飛機嗰陣，自己要帶筆填入境紙。去到1月12號，楊明唔單止無回應到莊思明洩漏機組人員名單嘅爭議同埋私隱專員公署對單嘢嘅回應，仲質疑香港航空係咪有需要都可以向空姐或空少要求幫手。另一個支持警察嘅藝人朱庭萱就直接話香港航空係以「黃絲角度揶揄撐警藝人」，「同支持祖國嘅人作對」，又祝香港航空早日結業。
去到2021年11月，學術期刊Journal of Organizational Computing and Electronic Commerce刊登咗一篇文章討論網上捍衛品牌行為，其中就攞咗呢次莊思明同楊明攻擊網民引來大批反駁嘅例子，作為呢種行為嘅其中一個案例。

醉駕同多次違反交通條例
2005年，楊明被發現將自己架車停咗喺佐敦道間行車線，仲喺車入面瞓覺，接受酒精測試嗰陣被證實超標後被拘捕，之後被判罰款7,000元同停牌1年。
2006年，楊明曾經因為被夜店保安員拒絕入場，用腳踢保安員而被判守行為。但喺守行為期間，佢再次因為醉酒之後去便利店，2次用回鄉卡當八達通用嚟買嘢，唔成功之後將店內八達通機掟出店外，仲打爛店內一個香煙廣告箱，結果被判社會服務令150小時同埋向便利店賠償3,880元。佢認罪個陣，承諾以後滴酒不沾。
2020年1月28號，《壹週刊》報導，楊明喺當日揸車沿軒尼詩道行緊嗰陣，喺大有商場附近，將自己部車停喺前面嘅巴士站，阻住其他車行，俾網民批評。
曾經喺2006年喺法庭承諾滴酒不沾嘅佢，喺2020年8月，再涉嫌酒後駕駛，經過馬己仙峽道嘅時候失控撞到交通指示牌同石壆。佢車禍後腳步浮浮，需要兩名警員攙扶先能夠上車。被送院後，佢懷疑因為拒絕提供血液樣本作酒精測試機嘅用途被捕。而且，佢喺醫院度仲大吵大鬧，醫護人員同保安要為佢著上約束衣。後來，佢被正式起訴三宗罪，包括「門窗玻璃透光度不足」、「拒絕提供血液樣本以作化驗」同埋「不小心駕駛」。開審嗰陣，作供嘅警員都話佢當時唔太清醒，而且身上仲有酒氣。去到2021年10月21日，楊明被判罪名「不小心駕駛」同埋「車窗玻璃光度不足」兩項控罪罪名成立。2022年12月，佢嘅上訴畀高等法院駁回，維持原判，除咗停牌兩年外，需即時監禁18日。法官陳仲衡仲話佢悔意一般，駕駛嘅態度「持續地差勁」，一定要判有阻嚇性的刑罰。

武漢肺炎期間涉嫌違反限聚令
楊明、莊思明、莊思敏同曹永廉等藝人喺2020年7月為電影《時代》進行拍攝，但半百演員同埋工作人員喺招待傳媒訪問及拜神儀式期間，眾多人群都無戴到口罩，被指違反限聚令，現場有路過街坊同電影工作人員同演員講叫佢哋返戴口罩，但佢哋同在場警察都無理到。

東京奧運期間被指未經同意盜用其他社交媒體專頁嘅製圖
以足球為主題嘅社交媒體專頁波事春秋，曾經喺第32屆奧林匹克運動會期間，指控楊明偷咗佢哋恭喜張家朗奪金嘅製圖，然後喺IG當自己嘅Post又冇註明來源，又冇為意佢哋落咗一個好暗嘅水印。

碎料
2021年4月22號，新加坡藝人包勳評因為醉酒駕駛被控上法庭。去到5月4號，新傳媒正式同包勳評解約。由於佢同楊明喺相對接近嘅時間期間涉嫌醉駕，所以有一啲新加坡網民揶揄佢係新加坡版楊明。不過，兩人算係同人唔同命，楊明唔止無被解約，而且繼續得到無綫電視嘅力捧。而包勳評亦因為認罪而且態度良好，後來得到新加坡資深藝人李南星旗下嘅LNX Global招攬入旗下重新出發，但楊明就唔認罪。
楊明煌

楊明煌（1960年4月23號—1995年3月16號），係臺灣音樂製作人。

簡歷
佢喺中原大學數學系畢業，1985年加入歌林唱片公司，幫過歌手林慧萍、王菲、黃舒駿、黃鶯鶯等人作曲同填詞。佢係王菲專輯《天空》嘅製作人之一。
楊明綸

楊明綸（Keith Yeung，1988年4月10號—）係香港賽馬會嘅自由身騎師，2008年開始響香港上陣，2009-2010年度馬季攞過「香港冠軍見習騎師」。
牛黃

牛黃（Calculus bovis；英文cow bezoar），藥材一種，出自牛膽石。見於水牛黃牛嘅膽囊，乾燥後成藥。牛黃成份為膽紅素、膽汁酸普拉雄酮等，故此可以人工造出人工牛黃。另外重有培植牛黃、體外培育牛黃。天然牛黃較為少見，現多數培植。
有成藥會用到牛黃，如牛黃解毒片，安宮牛黃丸等。
牛鬼蛇神

牛鬼蛇神本身係佛教用語，指嘅係陰間鬼卒、神人等，後來變成成語，比喻邪惡醜陋嘅嘢。喺文化大革命，牛鬼蛇神係所有被打倒嘅人嘅統稱。

文化大革命
内文：文化大革命
1966年5月31號，陳伯達接管《人民日報》後嘅第二日寫咗「文革」目標——《剷除一切牛鬼蛇神》。入面將牛鬼蛇神係形容成垃圾，當成係「四舊」。隨後俾中央人民廣播電台播出之後俾中國大陸好多報刊登咗上頭版而猛咁傳，隨後喺文革期間爆發咗破四舊運動。
牟利軟件

牟利軟件（英文：commercial software / payware）係指整嚟為咗攞去賣賺利潤嘅電腦軟件。
牛髀扒

牛髀扒（Round steak），又叫牛髀肉，係種牛扒，嚟自牛後腳嘅大髀部位。
牛頭角鄉

牛頭角鄉係香港九龍十三鄉其中一個，喺觀塘區牛頭角中間，近住定富街同定安街附近，經已拆清晒。
牛鼻健

牛鼻健（1977年9月21號—）係日本足球員，司職中場，效力過福岡黃蜂，及YKK AP。
牛頭角道

牛頭角道（英文：Ngau Tau Kok Road），係香港九龍觀塘區一條馬路，連接牛頭角同埋觀塘，由觀塘道開始，去到康寧道。
牛魔王

牛魔王，係《西遊記》入面嘅角色，係牛形嘅妖精，火焰山阿頭，亦係鐵扇公主老公、紅孩兒老豆。

文化
香港有啲食肆會用「牛魔王」形容有幾種牛肉部位嘅菜式。
牛頭角道體育館

牛頭角道體育館，香港室內體育館之一，喺觀塘牛頭角，牛頭角道牛頭角市政大廈三到四樓，英文叫Ngau Tau Kok Road Sports Centre。行政上歸觀塘區。設施有籃球場、排球場、羽毛球場、乒乓球檯、活動室、健身室。公園開放時間為。
深町壽成

深町壽成 ，係日本嘅一個男配音員。

配音作品一覽
呢個表唔完整，歡迎加料。
深白色

深白色（粵拼：sam1 baak6 sik1）係臺灣填詞同作曲嘅創作組合。呢個組合嘅成員有陳華、陳俊仰、Arys Chien。
深見梨加

深見梨加，係日本嘅一個女藝人同埋配音員。
深谷友基

深谷友基（1982年8月1號—）係日本足球員，司職後衞，效力愛媛FC。
深發光鯛

深發光鯛（學名：Acropoma profundum ）係發光鯛科發光鯛屬嘅其中一個種。
深紫樂隊

深紫樂隊（Deep Purple）係英國重金屬搖滾樂隊，1968年出道，1976年一度收山，1984年再出山。
深秋的黎明

《深秋的黎明》係香港歌手黎明出嘅國語唱碟，喺1993年10月12號由寶麗金出。

簡介
呢張唱碟由林明陽監製，收錄咗10隻國語歌。呢張唱碟嘅其中4隻歌係由黎明嘅粵語歌作品改編而成。

派台歌成績
下表列出《深秋的黎明》音樂唱碟嘅派台歌名單，同埋佢嘅歌喺香港三大電子媒體流行榜嘅最高位。
深華粵海客運

深華粵海客運係香港一間跨境客運公司，門市喺旺角太子同深水埗。
田中真奈美

田中真奈美 ，係日本嘅一個女藝人同埋配音員。
田中渉

田中渉（2000年9月23號—）係日本足球員，打中場位置，效力仙台七夕。
田中秀人

田中秀人（1985年11月8號—）係日本足球員，司職後衞，效力鹿兒島聯。
田中真二

田中真二（1960年9月25號—）係日本足球員，司職後衞，曾經喺1980～1985年間爲日本足球代表隊出場17次。
田中真弓

田中真弓 （粵拼：tin4 zung1 zan1 gung1，1955年1月15號—）係日本嘅一個女藝人同埋配音員。
田中碧

田中碧（1998年9月10號—）係日本足球員，打中場位置，效力川崎前鋒。
田中秀幸

田中秀幸（日文：たなか ひでゆきTanaka Hideyuki，1950年11月12號—）係日本男配音員、演員、旁白，響東京都大田區出世。獨仔係TBS電視台電視劇導演田中健太（日文：田中健太 (TBSテレビ)）。
代表作有男兒當入樽嘅木幕公廷、ONE PIECE嘅唐吉訶德·杜夫拉明高、名偵探柯南嘅工藤優作同埋百變小櫻Magic咭系列嘅木之本藤隆。
正數

正數係指大過0嘅實數，同負數相對。不過0本身並唔係正數或者負數。同實數一樣，正數都係一個不可數嘅無限集合。呢個集合喺數學上通常用粗體R+或者ℝ+嚟表示。正數同0統稱非負數。
正方形

正方形（英文：Square）係幾何圖形，係正多邊形一種。佢係四邊形，有四條一樣長嘅邊，同埋又係四角形，有四隻角，四隻都係直角。

性質
正方形可以被切成兩個全等嘅等腰直角三角形，角度分別係 ，係標準三角尺嘅一種。
對角線長度係邊長嘅倍。
正弦

割圓八綫。正弦為打直，圖內弦綫。
正弦，割圓術一綫，割圓八綫之一。而正弦函數，為三角函數之一，英文叫sine，數學符號寫sin，數式寫如。
正弦函數假設，割圓半徑為一時，用正角求出正弦有幾長。以往會用對數表求查得數值。

割圓
正弦之所以叫弦，皆因佢好似勾住弓嘅弦。
圓之中，畫一直綫，將圓割開大細邊，直綫在圓內，此為通弦。通弦中間再分一半，半段就係正弦。

弧弦矢
割圓八綫圖中所見，正弧、正弦、正矢，正正係半截弓嘅形。

正弦三角形
乙甲丁為直角三角形。圓心處夾角叫正角。
餘弦乙己，同底綫甲丁，長短一樣。故此用勾股定理，餘弦平方，加上正弦平方，就係半徑平方。
正弦長短，與正角大細成正比。正角愈大，正弦愈長。正角為〇，正弦為〇。正角為直角，正弦同半徑一樣長。

三角函數
正角三角形示意。
正弦函數，為圓半徑為一時，正弦數值，亦可謂比例。任意直角三角形，都可如割圓八綫咁，套入四分圓。三角形斜邊為圓半徑，夾角做正角，對邊為正弦，
比一，就等如正弦比半徑，亦即對邊比斜邊。
∵
∴
簡而言之，直角三角形，某銳角之正弦函數，就係銳角之對邊比斜邊。

坐標投影
角度與正弦值
然而正弦函數，唔限於四分圓一角。正角為大於直角，甚至係負數，仍然可以投影出正弦綫，得出正弦長短。
正弦函數以笛卡兒坐標系統去理解，就會有正負數。角度大於平角而少於全角，就落入負值範圍。
由於正弦至少長到半徑，正弦函數假定半徑為一，咁正弦函數最大值為一，最小值為負一。

正弦曲綫
正弦圖表
以角度為橫軸，與正弦函數為縱軸，以上繪圖，就會得出波浪曲綫，此為正弦曲綫（sine curve）。
正弦波

計正弦波嗰陣如果揀適當嘅原點，喺  嘅時空就會得出 。喺  嘅時空就係 ，其中 ，即係 。
正弦定理

正弦定理（Law of sines）係三角學一個定理，同正弦有關。
當a、b同c係三角形嘅邊，而 α、β同γ係佢哋對應嘅角，R係外接圓半徑，得出：
正投影圖

正投影圖（英文：Orthographic projection）係一種喺 2D 表面上面表示 3D 物體嘅方法。
喺正投影圖做法當中（簡化講），分析者要由嚿物體度射一拃彼此之間成平行嘅直線（平行投影），而呢啲直線冚唪唥都同投影表面正交（睇下圖 orthographic）。
武昌起義

武昌起義係推翻清朝嘅辛亥革命嘅第一擊，發生響1911年10月10號晚。革命黨人響黃花崗起義失敗後，一部分革命黨人決定將目標轉到長江流域，準備響以武漢為中心嘅兩湖地區發動一次新嘅武裝起義，最後佢哋成功起義，令清朝走向滅亡，中華民國成立。因此中華民國定咗10月10號做國慶，又叫做雙十節。
武滿徹

武滿徹（1930年10月8號—1996年2月20號）係日本20世紀古典音樂作曲家。

早年
武滿徹1930年喺東京出世，一個月後隨家人移居中國大連，之後又返日本。細個時因為被徵兵而冇接受完整教育，佢喺軍中對西方古典音樂開始發生興趣。日本戰敗後佢為美軍工作，呢個又令佢有機會聽到古典音樂。佢幾乎冇接受過正規嘅音樂教育，而幾乎全靠自學作曲。1951年創建「實驗工房」。

成名
20世紀50年代末，作曲家斯特拉文斯基訪問日本，當時NHK電台揀咗一啲日本作品播放畀佢聽，工作人員由於失誤，將原本唔喺計劃之內嘅武滿徹嘅弦樂《安魂曲》播咗出嚟，斯特拉文斯基聽到之後堅持要聽嗮成隻曲，並認為呢個係一首傑出嘅作品，重請武滿徹一齊去食嘢。自此，武滿徹開始成為日本最著名嘅作曲家之一。

音樂創作
武滿徹嘅音樂受到多方面影響，例如具體音樂同電子音樂，德彪西同梅西安嘅風格，爵士樂，同埋音色音樂等，佢都深受日本傳統音樂嘅影響，有啲作品用咗民族樂器。佢嘅作品基本上都係慢速度嘅，充滿東方哲學嘅韻味。佢嘅創作以器樂曲為主，管弦樂作品效果相當獨特，亦有一啲作品涉及到電子音樂嘅技術，同時佢都作咗好多電影配樂，著名嘅包括黑澤明嘅《亂》。
武林外史

《武林外史》又叫做《風雪會中州》，係作家古龍嚮1965年寫嘅一套武俠小說，1966年嚮華僑日報連載。
本書主要講關於沈浪、朱七七、熊貓兒、白飛飛、王憐花嘅恩怨情仇。朱七七傾慕沈浪，熊貓兒單戀朱七七，沈浪對朱七七表面冷淡，白飛飛又傾心沈浪，沈浪對白飛飛又有好感。當然亦穿插奸角王憐花同快活王。
個故仔喺中、港、臺都曾經改編過做電視劇。
武林書畫院

武林書畫院係位於浙江省杭州市嘅藝術研究院，佢嘅名係出自杭州嘅古稱「武林」。前身為西湖孤山大震國學、杭州湖墅書畫社及杭州梅蘭書畫社。1995年成立，位於杭州市西湖大道298號。

歷史
1989年4月，張松英籌募資金，赴杭州承包運營杭州湖墅書畫社，為畫院嘅建立奠定基礎。1995年，喺杭州湖墅書畫社嘅資助下，大震國學喺西湖孤山文瀾閣成立，作為畫院嘅前身，映照南唐朝廷喺李渤隱居處設立廬山國學，後興盛為白鹿洞書院之佳事。1997年，大震國學與大震畫廊搬離孤山，同拱墅區政府合作，並入與杭州湖社書畫社。同年，杭州湖墅書畫社機構重組，設立杭州梅蘭書畫社。2002年5月，原西湖孤山大震國學、杭州湖墅書畫社及杭州梅蘭書畫社正式合併，以杭州古稱武林為名，重組為武林書畫院。畫院宜家有歷代字畫、金石等千幾件收藏。
武清區

武清區係中國天津一個區，總面積1572平方公里，人口110萬。
檸檬桉

檸檬桉（粵拼：ling4 mung1 on1；學名：Eucalyptus citriodora）係桃金娘科桉屬嘅一種常綠大喬木，原產地喺澳洲東邊同東北邊嘅海邊地區。而家喺澳洲嘅熱帶地區、中國內地嘅廣東同廣西入面都可以搵到佢。呢種植物成日俾人話係「森林入面嘅仙女」。

形態
呢種植物一般有40米高到，樹幹又大又直兼灰白色，表面比較光滑，樹皮係片狀噉甩落嚟。樹葉係短柄嘅單葉互生兼出現兩個品種。其中，有腺毛嗰啲品種係好似蛋噉嘅披針形或長橢圓形，有啡色腺毛，基部係圓形或尖形；冇腺毛嗰啲品種係披針形，先端比較尖。葉色係啡綠色；成樖嘢都有埐檸檬嘅香味。
佢啲花係兩性嘅品種，而且生得好整齊；佢呢啲花係腋生品種；花絲分離，花藥比較細：開花時間一般喺每年嘅3——7月份，而且一年開2次花，甚至佢嘅花期都比較長。而果係啡色嘅，好似個波嘅壺樣噉，果入面有好多核響度。

適應環境
呢樖嘢比较禁（kam1）熱、小小凍、甚至可以抵抗蟲蛀同乾旱，但佢唔單止比較難移植，相反佢唔禁（kam1）凍冰冰嘅天氣。呢種植物嘅生長速度比較快。

用途
由檸檬桉嘅葉提取出嚟嘅精華而整成嘅芳香油
檸檬桉唔單止可以用嚟做行道樹同觀景樹之外，重可以用嚟做木材都得。而佢嘅葉甚至可以用嚟整芳香油都得。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
呢樖嘢嘅葉、果同樹脂都可以用嚟做藥，有以下呢啲功效：
檸檬茶

檸檬茶（粵拼：ning4 mung4*1 caa4）係一種用檸檬調味嘅紅茶嘢飲，起源於英國（有講法係俄羅斯），可熱飲或凍飲。

香港嘅檸檬茶
檸檬茶喺香港一般簡稱為檸茶，係香港茶餐廳同快餐店成日見到嘅嘢飲，分為熱飲同凍飲兩種，一般稱為熱檸茶、凍檸茶，近年間中有凍檸Tea嘅叫法，但唔常用。
港式檸檬茶一般必定配三四塊大概厚3-5毫米切片檸檬喺杯入面，加入紅茶葉製造嘅港式紅茶，客人可用配備嘅茶匙或飲筒將檸檬拮搞嚟調節酸性。另外，熱飲會加糖嘅飲法同西方唔一定加糖嘅飲法有分別。

茶餐廳嘅檸檬茶
檸檬茶喺香港嘅茶餐廳中經常作為餐飲（例如：早餐、午餐、快餐、下午茶餐同常餐），亦可以係奶茶或咖啡之類，一般套餐收大概港幣20至30蚊，有時候係加錢配嘢飲嘅。如果淨係叫嘢飲（俗稱「散叫」），要收一個較貴嘅價錢，大概港幣7至15蚊不等，用來吸引一啲客人點較高價格嘅餐點同避免淨係叫一杯嘢飲而佔用佢哋嘅地方。因此，後來亦發展出「茶餐」，以嘢飲配一啲小食好似菠蘿包同蛋撻，價格同散叫飲品嘅接近。
通常茶餐廳嘅伙計會用一啲速記符號，「0T」代表「檸檬茶」，因粵語「零」同「檸」音近，「T」同「TEA」同音。有啲舊式茶餐廳會用叫喊方式通知水吧落單。

包裝嘅檸檬茶
由於檸檬茶需要一啲製作程序，有啲公司於是推出預先沖好嘅即飲檸檬茶嘢飲，其中以紙包包裝較受歡迎。
市面上嘅包裝檸檬茶主要包括：
維他檸檬茶（維他奶公司出品）
維他錫蘭檸檬茶
維他青檸檸檬茶
維他LIGHT檸檬茶
維他茶字典冰紅茶嘢飲檸檬味
維他菓然系茶冰震檸檬茶
陽光檸檬茶
陽光茶餐廳檸檬茶
陽光茶餐廳檸檬茶少甜
碧泉檸檬茶
雀巢檸檬茶
立頓檸檬茶
康師傅冰紅茶檸檬味
統一冰紅茶檸檬味
鴻福堂凍檸茶
華通檸檬Hi檸檬蜜茶

其他
喺2007年香港中學會考中國語文科試卷二（寫作能力）度，有一題作文題目係「檸檬茶」。咁啱同蕭源早前筆記範文題目「凍檸茶」好似，被指貼中試題，引起香港社會熱烈討論。
檸檬薄荷

檸檬薄荷（Mentha aquatica var. citrata），又叫佛手柑薄荷，係唇形科薄荷屬嘅一種植物，屬水薄荷嘅變種。
檸檬市場

《檸檬市場》（全名：《檸檬市場：產品質量不確定性同市場機制》；英文：The Market for Lemons: Quality Uncertainty and the Market Mechanism）係美國經濟學家佐治•阿卡洛夫（英文：George Arthur Akerlof）喺1970年發表嘅一篇關於信息唔對稱造成劣勝優汰現象嘅論文。伊篇論文令到阿卡洛夫喺2001年攞到瑞典國家銀行經濟學獎。

理論大概
阿卡洛夫用二手車市場做例子：喺二手車市場裏面，賣家對二手車嘅瞭解絕對多過買家，所以兩者之間關於二手車嘅信息係唔對稱嘅。為咗避免信息唔對稱造成嘅損失，買家一定要猛咁殺價，無論賣家賣嘅二手車有幾堅都好，買家都唔會出好價。調返轉頭來講，買家唔願意出好價，令到賣家又唔願意再出售堅嘅二手車。咁樣惡性循環之後，堅嘅二手車就會逐步被鎏嘅二手車逼到無曬市場，而買家再想買堅嘅二手車都無得買啦。
檸檬撻

檸檬撻，係起源自法國嘅小食，屬撻一種，餡係用檸檬汁、忌廉、雞蛋、白糖整成，食落酸酸甜甜。
檸檬梳打

檸檬梳打（英文：lime juice and soda）係梳打水一種。佢係青檸水加梳打水，兼有糖、食鹽混成。
狼兵

狼兵 ，係由明朝中葉出現嘅一種軍事單位，係由廣西 、 廣東一帶招募嘅人組成嘅軍隊，屬於明朝廷嘅精銳部隊。 啲兵主要都係壯族 、 瑤族嘅人，係受土官嘅節制。 而狼兵並唔會有在冊嘅兵籍，係以僱傭軍嘅形式存在。由於隻部隊好狼好打得，明朝好多次派狼兵去清剿啲地方武裝，仲有對抗倭寇嘅戰爭。 部隊由於缺乏啲軍紀，啲民眾係有怨言亦好畏懼佢哋。

史
留存嘅有狼兵出現嘅最早記載，係喺明英宗正統二年，由廣西向朝廷奏提交嘅奏摺度，係第一次提到咗狼兵係愛嚟剿匪。 跟著之後明朝就多次調用狼兵打仗 。 狼兵並唔屬於正式軍隊嘅編制 ，係一個由土官主理嘅特殊兵種，唔受一般官差嘅控制 ，同朝廷編制嘅官兵、各地方編練嘅土兵唔一樣。
狼兵主要係出自廣西，但廣東度都有自己嘅狼兵 。

待遇同活動
狼兵係冇得攞軍餉，實行「有戰則兵，無戰則農」嘅「兵譜甲跟」制。土司係按兵丁員額去配發啲地，用土地去養兵。而每年嘅秋後，土司都要舉行返次會獵，即係全州嘅比武訓練會，包括有鬥拳腳、刀槍劍戟、舉重、騎馬射箭、排兵佈陣等。優勝者除咗會得到榮譽稱號，仲會有得拎白銀或武器、農具、布匹等實物獎勵。土司本身都冇朝廷嘅俸祿，全靠自己嘅封地出產去支持返啲使用。而朝廷就用「號紙」（委任狀）去到控制啲土司。每有戰事，就會用權杖傳檄徵調啲土司狼兵。

喺廣東度嘅活動
明朝嘅廣東沿海省成日有倭寇侵擾，明初制定咗衛所制，喺廣東各地建立啲衛所駐防，但兵力分散唔夠啲倭寇打，中央就又派遣啲狼兵去打啲倭寇。而喺廣東嘅其他戰事入邊，狼兵都係支主要嘅鎮壓軍，比如鎮壓瑤族嘅起義、鎮壓鄉民嘅起義等。鎮壓黃蕭養起義嘅時候，官府就有調廣西狼兵去咗策應，喺1450年4月嘅戰事尾聲中，黃蕭養嘅部隊就同啲狼兵激戰過成五個晝夜。
朝廷喺用大班狼兵鎮壓咗羅旁河（廣東鬱南）嘅瑤人之後，就喺廣東西部、粵西北各地派駐唔少狼兵，防範啲瑤民。

獨立嘅在冊建置
明代嘅時候，大藤峽地區瑤人反抗嘅勢頭好高，朝廷就喺呢度設立咗東部土官統治區中，級別最高嘅武靖州，作為東進狼兵最重要嘅集結地。到嘉靖、萬曆年間，隨著鎮壓瑤人嘅戰事進入咗尾聲，武靖州就改成武靖鎮，大藤峽呢度嘅狼兵或裁撤咗唔少。由地方誌留低嘅記載睇，後期就轉變成狼兵同狼民兩種嘅身份方向。其中三分一保留低嘅狼兵，就有單獨嘅狼丁冊做身份識別，不過就轉由縣府嘅官差去到管制呢啲士兵，狼兵係俾分歸咗桂平、平南、貴縣三縣自管，直接歸屬流官。在冊嘅狼戶需要俾官府啲差役同米糧，但主要嘅職能仲係應兵役，繼續承擔著守城等軍事職責。到滿清朝後，狼兵係冇好重要嘅作戰主力角色，但到雍正時仲起用過狼民協防。而乾隆年間地方度有官府仲會出公告，認可啲狼民係備兵役而免除差役。
狼林

狼林（韓文：랑림군／狼林郡 Rangnim gun */?）係朝鮮民主主義人民共和國慈江道嘅一個郡。
狼人：武士激戰

《狼人：武士激戰》（英文：The Wolverine）係套喺2013年上畫嘅美國超級英雄片，由占士曼高執導，套片係「變種特攻電影系列（英文：X-Men (film series)）」嘅第6部電影，同埋係《變種特攻：兩極爭霸》（2006年）嘅續集。曉治積曼主演，重有福島莉拉（英文：Rila Fukushima）、真田廣之、花姬贊臣、李威尹（英文：Will Yun Lee）。
狼來了

《狼來了》（The Boy Who Cried Wolf），意思即係「狼嚟喇」，係伊索寓言入面嘅一個故仔，講一個牧羊嘅細路，佢多次噉因為貪得意而講大話呃啲村民話有狼出現，搞到啲村民唔再信佢，最後真係有狼出現嗰陣就冇人救佢－呢個寓言教訓人唔好講大話。

故事簡介
喺一個農村度，有一個小男孩負責放牧羊群。有一日，小男孩獨自留喺草原上放牧，但係佢覺得好悶。於是佢決定同人開玩笑，佢大嗌「狼嚟喇！」，喺附近嘅農民聽到之後就即刻趕去幫忙。但當佢哋趕到去嗰陣，佢笑住同大家話自己開玩笑，佢覺得好好玩。
幾日之後，小男孩又再次開玩笑，大嗌「狼嚟喇！」，令農民又一次趕去幫忙。但當佢哋趕到去之後，小男孩再次笑住同大家話自己開玩笑。
但係，第三次，真正有一隻狼出現，佢真係威脅到小男孩嘅羊群。佢嚇得好驚，大嗌「狼嚟喇！」，但大家都以為佢再次開玩笑，所以冇人理佢。
結果，狼攻擊羊群，令小男孩失去好多隻羊。佢後悔自己之前嘅行為，意識到自己講嘅大話有嚴重嘅後果。佢向農民道歉，同佢哋一齊嘗試修復嘅同時，學到咗一個重要嘅教訓：講過大話之後，當你真正需要幫助嘅時候，冇人會相信你。
呢個故事教導我哋要謹言慎行，唔好開玩笑同捏造事實。誠實同可靠係建立良好關係同信任嘅基礎。
狼尾花

狼尾花（粵拼：long4 mei5 faa1；學名：Lysimachia barystachys）係報春花科珍珠菜屬嘅長年生草本植物，喺中國華北同東北地區、日本關東地區以西同九州、南韓地區先至搵到。
佢喺日本地區被列入做瀕危植物。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢成樖嘢可以做藥，有活血調經、散瘀消腫、解毒生肌同利水降壓嘅功效。
狼尾草

狼尾草（粵拼：long4 mei5 cou2；學名：Pennisetum alopecuroides）係禾本科狼尾草屬嘅草本多年生植物，喺香港、臺灣、東亞地區、澳洲成日見。
佢亦係種防沙植物。

樣
狼尾草好似狗尾草，佢嘅圓錐花序剛毛好易甩，每年秋冬時節開花。

用途
佢嘅全草可以做藥，有清肺止咳，涼血明目嘅功效。亦可以做牛、羊、兔、鵝、魚等動物都鍾意食。稈可以用嚟整紙或紡織用品。
狼人開電視

《狼人開電視》（英文：Who Got Kill Last Night）係香港奇妙電視有限公司製作嘅遊戲節目。由李尚正、游敏主持，每集會請嘉賓上去玩「狼人殺」遊戲。節目由2020年4月12號到2020年6月14號，逢禮拜日 22:30－23:00，喺香港開電視首播。

賽制
節目入面有18位玩家，有啲係玩開呢個遊戲嘅「高端」玩家，其餘係網絡紅人。每集節目會玩一鋪「狼人殺」遊戲，每鋪9位玩家，抽牌分配做「狼人」陣營（3人）或者「好人」陣營（6人），只要一個陣營消滅晒對家陣營嘅所有玩家，嗰個陣營就贏。
頭8隻係畀18位玩家輪流玩，每人玩四鋪，得分最高嘅8位同最低嘅8位，會喺最後2集「終極狼人殺大賽」，分別競逐「狼人殺之神」或者「狼人殺之鬼」嘅稱號。
洪大光

洪大光（1985年1月9號—）係大韓民國嘅一個男藝人同埋歌手。
洪宗玄

洪宗玄，係大韓民國嘅一個男藝人同埋演員。
洪城

洪城係大韓民國忠清南道一郡，亦係佢嘅首府。
洪奕鈞

洪奕鈞，香港親中派政治人物兼天主教界人士。

選舉經歷
喺2021年9月，佢成為香港特别行政區選舉委員會宗教界委員。之後佢喺李家超無提政綱嘅情況下，有份提名李家超參與2022年香港行政長官選舉。
洪堡

洪堡（Alexander von Humboldt，1769年9月14號—1859年5月6號）係德國科學家，出名研究生物地理學，洪堡涼流就係用咗佢個名。
洪天路

洪天路（英文：Hung Tin Road）係香港新界元朗區一條南北向嘅車路，由天水圍天影路、屏廈路交界去到元朗公路天水圍西交匯處，長1.5公里，連接住洪水橋東部同天水圍西南部。
白菌

白菌（White mushroom），又叫白蘑菇，或者叫鈕粒蘑菇（Button mushroom），係種食用菇，外型係衫鈕，色水帶白。
白菜仔

白菜仔（學名：Brassica rapa chinensis），又叫小白菜，係種食得嘅菜，屬於芸苔其中一隻亞種。
香港本地白菜仔有時會叫學斗，正寫查實係鶴藪，係新界粉嶺一個盛產白菜仔嘅地方。
白茶

白茶係茶一種，茶葉只係經日曬或者文火乾燥而製成嘅，色水偏白。
白葡萄酒

白葡萄酒，港澳地區通常叫白酒，係種葡萄酒，因為用提子去咗皮先至釀，所以酒色同提子肉差唔多，呈淺黃色或者淺金色。
白英奇

白英奇主教（意大利文：Lorenzo Bianchi，1899年4月1號—1983年2月13號）係天主教香港教區主教（1952年至1969年）， 1923年由意大利先到香港，之後再到中國內地傳教。佢喺主教任內致力救濟難民，成立天主教福利會，大力推動教育及慈善工作，開咗多間學校，令貧苦子弟受惠。
白茅

白茅（Imperata cylindrica）係禾本科白茅屬嘅一種植物。佢嘅根乾燥後就係中藥白茅根，簡稱茅根，廣東人會用嚟煲竹蔗茅根水。
狼紫草屬

狼紫草屬（學名：Lycopsis）係紫草目紫草科嘅一個屬。
狼狗

狼狗（wolfdog）係指狼同狗生嘅混種。
猇亭區

猇亭區係中國湖北宜昌一個市轄區，總面積127平方公里，人口4萬。
猛康縣

猛康縣（越南文：Huyện Mường Khương）係越南老街省下轄嘅一個縣。
狼毒石南屬

狼毒石南屬（學名：Archeria）係杜鵑花目杜鵑花科嘅一個屬。
狼蛛科

狼蛛科（學名Lycosidae），係蜘蛛嘅一種。
因為成日喺後面追住啲獵物，成隻狼咁，所以先叫做狼蛛，另外亦叫做豹蛛。跑得好快但係唔可以喺玻璃等光滑嘅豎立面度爬。爬行能力同視力都僅次於跳蛛科(即係跳蛛)。依種蜘蛛生咗蛋之後，會將卵裝喺絲囊(紡器)入面，啲蛋孵化晒後蜘蛛仔都爬喺隻乸個肚度，坐幾日先可以獨立。
狼蛛隻眼排成3列(見圖一)。其第二列單眼比較顯著(見圖二)。
圖一:頭胸部，1. Cephalothorax
圖二:全身;1. 卵袋，2. 螯肢，3. 觸肢
狼蛛
保護佢啲蛋
狼蛛喺隧道入面
狼蛛嘅一種(Pardosa lugubris)
狼蛛嘅一種(Pardosa lugubris)
狼蛛嘅一種(Pardosa lugubris)
隻乸同啲蛋
狼蛛嘅一種(Pardosa lugubris)
狼蛛嘅一種Arctosa sp.
維基同享有多媒體嘅嘢： Spider#Family_Lycosidae
江村話

江村話（粵拼：gong1 cyun1 waa2）係粵語方言，屬廣府粵語，分佈喺廣州北郊嘅江高鎮一帶嘅村落，係廣州北郊粵語方言嘅代表點之一，同蚌湖、神山、石井、太和、鐘落潭並列。
因爲江村地區喺舊底係屬廣州府嘅番禺縣管，呢度嘅人習慣叫當地做上番禺，而廣州城、市橋地方做下番禺。因爲喺番禺縣北，所以又叫禺北話，呢個名係指舊底上番禺所有村鎮嘅話。

聲母
江村話聲母格局基本同廣州一致，但來泥二母徹底混合，亦即唔分n、l，佢哋係同一聲母嘅隨意變體。

韻母
江村話嘅韻母格局基本同廣州話一樣。但喺具體字韻上有啲出入。豪韻字喺廣州話高化成ou，但喺江村話繼續保留喺古音狀態，讀aau，比如「好」字，江村話讀haau2（特殊嘅係「冇」，讀maau5）。蒸韻字喺廣州話係ing，而喺江村話同ang合流，冇ing呢個韻母，比如蒸讀成zang1，城市讀成sang4 si6。

聲調
江村話聲調格局同廣州話一樣，都係九聲六調，但具體調值唔一樣。當中陰聲調部分（1、2、3調）個調值同廣州話完全一樣，而陽聲調部分，陽平係22，陽去係21，喺聽感上、調值上，啱好同廣州話嘅陽平、陽去對調。喺聲調字音嘅分佈上，江村話濁上歸去嘅現象普遍過廣州話，有好多廣州話讀陽上嘅字，喺江村話讀陽去，而用廣州話聽會覺得佢哋似讀成陽平。比如下面三個江村話嘅人稱代詞，用廣州話聽，會覺得佢哋變成「崖、尼、渠」，但實際上喺江村話佢哋係陽去字，而喺廣州話係陽上字。

人稱代詞
第一人稱：𠊎（ngaai6）
第二人稱：你（nei6）
第三人稱：佢（keoi6）
人稱複數形式：加「哋」（dei4，有變體lei1）後面，如𠊎哋、你哋、佢哋。

特別詞彙
戀，lyun5，意思係玩，「你冇戀隻鷄個」（nei6 maau5 lyun5 zek3 gai1 o3），意思係「你冇去玩嗰隻雞」。
屋歸，uk3 gwai1，意思係屋企，江村話唔用廣州話「屋企」呢個詞，屋字發音係下陰入。屋歸有簡稱名，叫歸（gwai1）。比如返屋企，江村話叫「趄歸」（ce2 gwai1），歸唔係做動詞，而係做名詞，指屋企。
介陣時，gaai3 zan4 si1，即係「嗰陣時」，口語上個意味係「舊時、以前」。呢陣時，ni1 zan4 si1，口語意味係「而家，而今」。
「噉」會變音做gung2，江村人寫字時會寫做「拱」，佢個意思同廣州嘅「噉」一模一樣。
廣州話嘅「邊個」習慣講成「哪個」（laai6 gaai3），廣州話嘅「邊度」習慣講成「哪里、哪度、哪地」（laa6 lei1, laai6 dou4, laai6 dei4），「哪字」可讀laa6，亦可讀laai6。
「女仔」叫做「妹仔絲」（mui1 zai1 si1），「男仔」叫做「男仔頭」（naam4 zai1 tau4），女人叫做「婆乸」（po6 naa1），但呢個名相對來講偏貶義，冇噉好聽。
污糟邋遢，叫做「哪渣」（laa5 zaa2）、「泥世」（nai6 sai6）。
阿媽，喺舊時嘅江村話叫「阿大」（aa3 daai6），但而今好少人噉講，係個舊派用詞。
「仔」有個讀音叫doi1，呢個同台山話類似。
上邊叫「上高」（soeng6 gaau1），下邊叫「下低」（haa6 dai1）。
傻人叫做「孬仔」（naau3 zai1），傻更更叫「孬」（naau3），廣州腦科醫院係以前嘅廣州市精神病院，喺芳村、江村都有院區，當地人稱精神病院做「孬仔院」（naau3 zai1 jyun2）。

客家話嘅影響
因爲江高鎮曾經貴爲廣州北郊嘅第一埠，係客家人從山區移民珠三角地區嘅中轉站，所以呢度嘅粵語受客家話影響，吸納咗一啲客家話嘅詞彙、發音，比如第一人稱叫「𠊎」唔叫「我」，同客家話一樣，又比如去「玩」，江村話叫去「撩」（liu6，有變體liaau5），亦係客家話借詞。喺發音上，一啲字詞亦係客家話借詞，比如廣州話講「嗰」，江村話講「介」，比如話「介隻嘢」（gaai3 zek3 je6），就係「嗰隻嘢」。「個」字亦受客家影響，變音做gaai3，如「介個人係咪江村㗎？」（gaai3 gaai3 jan4 hai4 mai4 gong1 cyun1 gaa3），但受廣州影響，亦有將「個」字讀返做go3，現時客家影響同廣州影響並存。

廣州話嘅影響
因爲廣州話嘅強勢，一啲江村話嘅字調變到同廣州話趨同，現時處於保留本音同畀廣州話改音兩者之間。最典型係陽平、陽去呢兩個同廣州話音調唔一致嘅地方，畀廣州話影響咗。

參攷書
陳衛强。《《廣州地區粵方言語音研究》》。暨南大學出版社。ISBN 9787566800404。
江村頭

江村頭，亦寫岡村頭，喺廣州南郊，係海珠區嘅一條自然村，舊底屬番禺縣茭塘司。宋朝開村，大姓係崔。1938年，陳濟棠喺村南創勷勤大學。1958年之後屬新滘公社紅衛大隊，改名石榴崗村。1999年，改屬江海行政街。
江李志豪

江李志豪係香港教育工作者同兒童文學作者，香港出世，原籍廣東東莞。
江太喺小學同中學教過，然後調去香港教育署輔導視學處，先後做過中文科首席督學、課程發展總主任同行政副總督學、香港教育學院柏立基分校院長等職，亦喺香港浸會大學教育學士課程嘅「兒童文學」選科做過兼職導師。
江太致力推廣閱讀嘅工作同埋從事兒童文學嘅寫作，幫手主辦兒童文學同閱讀課程，亦做過多個團體主辦嘅兒童文學創作比賽、兒童故事創作同兒童故事講述比賽同埋兒童播音劇比賽嘅評判，亦做過康樂及文化事務署文學藝術顧問。江太嘅筆名有「李晶」、「敏翔」、「劉蕙心」，著作包括《我自己會讀》叢書、《彩虹系列》叢書、《從此岸到彼岸》、《永不言遲》、《幫孩子打開閱讀之門》、《兒童情緒教育故事叢書》、《培養愛學習的孩子》、《孩子的第一位老師》同埋《親子共讀樂》等等。
江村普惠醫院

江村普惠醫院（粵拼：gong1 cyun1 pou2 wai6 ji1 jyun2，英文：Po Wai Hospital），又叫做江村醫院（英文：Kong Chuen Hospital），宜家位置喺廣州市白雲區江高鎮廣花二路（115省道嘅K7+780標記位），係喺1917年10月由基督教紐西蘭長老會主持建立嘅，附設有普惠醫院護士學校（英文：Tak Kei Girl's Boarding School）。原院舍而家由南方醫科大學附屬江都醫院精神心理科用緊。

歷史背景
舊底江高一帶啲村民出埠賺錢，好多都係去紐西蘭，後尾因涉足過太平天國運動，過後畀清廷追殺，大班人就走佬到紐西蘭掘金。紐西蘭長老會教士亞力山大（Alexander Don）牧師，喺嗰陣時好關心啲移民嘅生活，為咗幫佢哋送錢同家信返江高，喺1896年去咗廣州，經過咗一年考察，立心返紐西蘭組織啲教士去中國傳教。而第一位到廣州禺北一帶留低傳教，建立埋第一間教堂嘅紐西蘭牧師係麥沾恩（George Hunter McNeur，1874-1953)。麥沾恩率先搞好咗三個堂點。跟著其他啲傳教士陸續到埠，就搞埋普惠醫院、學校同埋更多嘅堂點。

變遷
共和國後大概1950年尾，普惠醫院護士學校畀華南軍醫防空司令部接收咗，改名做防空醫院及護校。1951年教會人士被逼走人，醫院先後改成中國人民解放軍第109醫院同第一七七醫院、第一軍醫大學江村醫院等。普惠醫院原主樓喺1996年畀人拆咗，得護士學校原樓保存到宜家。
江東

江東（粵音：gong1 dung1）係安徽蕪湖打落，長江東岸（同南岸）地方。又叫做江左（粵音：gong1 zo2）。
江東個江，古代獨指江水，即係長江。長江過蕪湖之後，轉為南北向，所以長江東便嘅地方，就叫江東。

史
江東係楚、吳同越嘅地方。
《史記》下《項羽本紀》有寫，「且籍與江東子弟八千人渡江而西，今無一人還，縱江東父兄憐而王我，我何面目見之！」
歲首節

歲首節（希伯來文：ראש השנה‎，羅馬拼音：rosh ha-shānāh；英文：Rosh Ha­shanah；國文音譯羅什哈桑納）即係猶太曆嘅新年。Rosh 意思係 ｢頭｣，shanah 係 ｢年｣，換言之，Rosh Hashanah 就係指「歲首」，係一個猶太人慶祝新年嘅節日，呢個節日係僅次於贖罪日一個最重要嘅聖日。

日子
喺猶太人嘅曆法入面，有兩個新年，一個係民曆新年，另一個係教曆新年。教曆新年以尼散月（Nisan / Nissan）做第一個月，呢個月係記念猶太人嘅祖先逃離埃及人嘅奴役展開新生活，所以成為第一個月，即所謂嘅教曆新年，根據出埃及記 12:2 而定出嚟。
而第7個月係提斯利月（Tishrei），Tishrei 有 ｢開始｣ 嘅意思，即係話神係喺呢個月創造世界，因為咁呢個月就成為人類同動物嘅新年，即所謂嘅民曆新年。而提斯利月嘅第一同第二日，就係歲首節嘅日子，係根據利未記（Leviticus）23:24 定出嚟，同時喺民數記（Numbers）第二十九章亦有講到呢個節日。
亦有一種講法指呢個月份啱啱就係以色列地區嘅雨季，所以古猶太人先會定呢個月做「歲首」。
提斯利月多數喺公曆大約九月到十月之間。

傳統習俗
歲首節第一日叫吹角節，猶太人會去猶太會堂進行三次祈禱，而最後一次要吹號角（shofar），總共吹三聲。第一聲係提醒啲人上帝先係世界嘅主宰；第二聲係重申上帝係世界嘅判官；第三聲係警告啲人要敬畏上帝同埋要相信上帝。
不過吹號角喺古代猶太人嚟計，其實係一種戰爭嘅警報，所以吹號角對猶太人嚟講其實重有另一重意義，就係唔好忘記猶太人過往經歷過所有戰爭嘅歷史。
喺午禱之後，佢哋會去到一啲海邊、河邊，總之有水嘅地方舉行贖罪儀式（Tashlikh），係呢個儀式入面，會誦讀《彌迦書》（Micah）7章19節：『將我們的一切罪投於深海』，然後搖一搖自己件衫個邊三次，表示已經拋棄咗罪惡，有啲人重會將過去做過嘅錯事，寫喺一張紙度，然後掉落水，表示已經洗淨咗自己嘅罪孽。
然後由呢一日開始準備迎接贖罪日，佢哋要由呢日開始，懺悔十日，回顧同反省自己過去一年嘅言行，而呢十日叫做「敬畏嘅日子」（the days of awe）。
傳統上猶太人喺歲首節嘅日子見面時都會講呢啲咁樣嘅祝福語：佢哋會講 ketiva ve-chatima tovah（祝你未來一年會寫得好同封得好），乜嘢係「寫得好同封得好」？因為猶太人相信，喺歲首節嘅日子裏面，神會對每個人進行審判，無論男人、女人定細路仔，所有審判結果都會記錄在案，然後喺贖罪日封印，一封咗印就成定局，所以佢哋會喺呢日講類似 Shana Tova（祝你有美好嘅一年）、Shana Tova Umetukah（祝你有美好甜美嘅一年）呢類咁嘅祝福語。
就係因為想令自己紀錄良好，所以猶太人會喺呢十日「敬畏嘅日子」入面懺悔。猶太人認為，喺得到上帝寬恕之前，先要得到同伴寬恕，所以喺呢十日懺悔裏面，猶太人會四周圍去搵一啲自己得罪過嘅人，或不知不覺中得罪過嘅人，然後向呢啲人要求寬恕自己。
猶太人喺呢個新年入面，會一家人坐埋一齊食飯，佢哋會食一啲蘋果蜜餞或者沾有蜂蜜嘅蘋果、麵包，象徵之後一年嘅日子會甜蜜同幸福，亦會食代表吉利嘅魚同梯形嘅嘢食例如石榴。亦有啲唔吉利嘅唔會食，例如花生或者合桃之類嘅果核，因為個發音唔好意頭所以唔會喺新年食。重有一啲酸或者苦呢啲剌激性嘅嘢都唔會食，原因係要保住把聲用嚟喺之後十日祈禱。

影響
雖然歲首節喺而家個世界好似只有對猶太人先有關，全世界都幾乎用晒格勒哥里曆（西曆）都係喺第一個月慶祝新年，但查實好多學校開學嘅日子，都選擇喺歲首節所在嘅9月作為新學年嘅開始，都咪話唔關事。
歲差

歲差，出於地軸循環擺動，天極會轉圈，如圍住黃極而轉。由於轉動極慢，人一生並唔覺，望天星位置不變。然而過好幾百年，就會見到赤經赤緯不合，天球北極位置遊移，北極之星會變，黃道赤道交點，即春分秋分遊移，二十八宿唔啱位，唔再係月舍。古人以為天球恆而不變，天星經緯之變，無論曆法或星占都有啲麻煩。
現今測量精密，發現黃經黃緯亦會轉移，出自行星間之萬有引力。不過，咁遠遠唔及赤經赤緯咁強，約莫五百分之一。如今叫赤道有闗，稱赤道歲差，而黃道有關，叫黃道歲差。大抵歲差都係赤道歲差為主。
歲差除咗天極轉圈，轉圈時都有震幅，名為章動。章動幅度細得多，不過要精準觀準天體，章動亦要計算在內。另外重有極移，地球表面水風地移，都會極輕微兩極位置。

名
「冬至所在，歲歲微差」，出自祖沖之。佢發現冬至會遊移，歲歲有些微偏移。祖沖之為南北朝宋國編曆，編成大明曆，此句記載於宋書歷下。後世亦用咗歲差講依種現象。
歲月風雲

《歲月風雲》（英文：The Drive of Life / The Legendary Era，前名《風雲歲月》）係無綫電視同中國中央電視台為咗紀念香港特區成立10週年而合作拍嘅60集時裝電視劇。本劇由2006年10月初拍到至2007年5月，喺香港、加拿大、中國寧波同北京攞景，製作費高達6,000萬。由潘嘉德同梁家樹等人監製。
本劇喺超過十五個地區播映：中國內地、台灣、日本、澳洲、新加坡、柬埔寨、美國、加拿大、南美洲、歐洲及馬來西亞等。
歲銀

歲銀，又叫歲幣，喺中國有兩個意思。第一就係地方政府每年向朝廷繳納嘅稅，第二就係朝廷每年向外族政權、鄰國繳納嘅財物。

以歲幣換和平
朝廷對外俾歲幣，其實係中國好多朝代既傳統維穩手段。

宋朝
最出名既就係宋朝，宋朝嘅國策就係「以歲幣換和平」，最早係俾遼國，後嚟就係西夏同埋金國。通常係宋朝同鄰國打仗，輸咗或者打到膠著狀態，朝廷用送「歲幣」既方法嚟換取鄰國稱臣，其實係俾錢買面子。

漢朝
不過宋朝唔係中國史上第一個向北方鄰國交歲幣既朝代。朝廷交歲幣，最早發生喺漢朝。漢高祖劉邦帶30萬大軍北伐匈奴，不過居然俾匈奴圍困，劉邦要同匈奴妥協，每年將大量絲綢、棉花、酒同埋糧食俾匈奴。漢朝向匈奴交歲幣既傳統，一直到第七位皇帝，漢武帝劉徹先至停。不過只係停咗冇幾耐，喺光武帝劉秀年間，又向烏桓、鮮卑呢兩個東北政權交歲幣。

明朝
宋朝唔係最後一個向北方鄰國交歲幣嘅朝代。喺明朝，蒙古問題又再困擾朝廷，歲幣又再重新俾朝廷用嚟買和平，叫做「俺答封貢」。「俺答封貢」表面上係明朝冊封咗蒙古首領「俺答汗」，仲每年俾大量「歲賞」佢，實際上就係明朝每年向蒙古繳交歲幣。叫歲幣做「歲賞」，只係為咗面子，掩蓋真相，將個名改咗。去到崇禎年間，一年「歲賞」多達360萬兩銀。
歲月樓情

《歲月樓情》（英文：Beyond the Rainbow），係香港電視網絡拍嘅電視劇，由夏雨、鮑起靜、黃日華、唐寧、關寶慧、姜皓文、曾偉權、林利領銜主演，喺2013年5月開拍。

故事大綱
匯聚視帝影后級實力派演員，活演一個以公共屋邨做背景、橫跨近30年嘅故事。見證小人物憑住堅靭、拼搏、永不放棄嘅獅子山下精神，歷盡大雨狂風，建立一個安穩嘅家。同一天空下，廣廈萬戶人家，只要喺健康快樂、安穩嘅家裏面出發，每個人都會踏出充實而燦爛嘅人生，而喺時間嘅洪流裏面，留低每個人嘅足跡，見證百樣人嘅故事。
歲月留聲

歲月留聲（英語：aTV Classic）係香港亞洲電視結束免費電視廣播前嘅一個頻道，佢係播放粵語嘅資訊同娛樂節目嘅重播頻道。佢喺2012年12月31號嘅晚上11:30開播，全日24小時播出。佢嘅節目主要係粵語劇集、娛樂綜藝節目同埋清談節目。佢嘅選台號碼係13號。佢嘅宣傳口號係「閃爍輝煌 光影不滅」，佢主要播放麗的/亞視喺1970年代至2010年代期間製作嘅綜藝節目同電視劇。
歲月的童話

《歲月的童話》（粵拼：seoi3 jyut6 dik1 tung4 wwaa2，日文：おもひでぽろぽろ）係知步里工作室出嘅動畫作品，由高畑勳執導同埋編劇，1991年7月20號喺日本上畫。
歲月神偷

歲月神偷（粵拼：seoi3 jyut6 san4 tau1）係一套2009年港產片，由羅啟銳張婉婷夫婦導演，吳君如同任達華主演。嚮2010年2月《歲月神偷》曾經得到國際電影獎項。《歲月神偷》主要外景嚮上環永利街。歲月神偷係一套劇情片，描寫一家香港人點面對環境改變，內容感人。歲月神偷由香港政府電影發展基金資助拍製。
故事嚟自羅啟銳嘅童年成長經歷。

撐粵運動惡搞
睇埋：廣州撐粵語行動
喺2010年7月25號到2010年9月初，由於廣東嘅珠三角地區爆發咗一系列嘅撐粵語行動，有網民模仿呢部電影嘅海報整咗《碎粵神偷》嘅諷刺畫。
歷下區

歷下區係中國山東濟南一個市轄區，總面積101平方公里，人口60萬。
百慕達手躄魚

百慕達手躄魚（學名： Antennatus bermudensis）係躄魚科手躄魚屬嘅其中一個種。
百戰忠魂

《百戰忠魂》（英文：Cavalcade）係套1933年美國電影，由奇理夫布祿、瑪嘉麗蓮絲主演，法蘭萊執導。套戲攞到奧斯卡金像獎最佳電影。
百度百科

百度百科（英文：Baidu Baike）係一個響2006年4月，由中國嘅網絡搜尋器百度推出嘅網上百科全書。響嗰度編輯詞條嘅用戶，都係要先註冊嘅；而每一項嘅編輯內容都會經過審核，先可以出到街。響百度百科度，用戶嘅編輯會有積分，以便用來換其他百度嘅網上服務。

正面
人民網認為「百度百科響網絡中嘅影響力日益深遠，逐漸凸顯出佢作為互聯網平台對公眾知識嘅傳播價值」。由於百度公司響中國大陸有好大嘅知名度同影響力，又更符合大陸網民使用嘅習慣同編排，好多大陸網民中意響百度百科獲取知識或者編輯內容。隨住內容嘅充實同完善，百度百科都被大陸媒體作為資料引述，獲得一定嘅認可。

負面
百度百科係中文類網上百科全書入邊，訪問量最大嘅網站，不過雖然話係百科，佢對文字質量嘅要求其實同維基百科好唔同，比如話，有好多內容係編輯者直接由其他網站轉載過來，完全無改到，噉喺文字語氣方面，就會好個人化，或者有啲個人觀點啲嘢，都出現喺度。截至2011年12月24號，佢嘅文章數量達到咗4140288條，不過有好多文章同時有中文同英文開咗兩個版。佢嘅另一個問題係，雖然話要審核過先出得街，其實佢哋淨係審啲係唔係廣告同政治內容，喺品質上冇保證，譬如話「黑暗音樂」呢個版，都唔知佢講緊乜，又例如以前有「挽賓周」一項，係明顯嘅整蠱之作……當有人嘗試修正錯誤，就要跨越包括上述嗰啲，規則上嘅若干障礙，搞到唔少劣質文章難以改善。
2015年5月19號，百度公司下屬百度百科吧入面嘅看更喺解答唔出百度用戶介紹百度百科管理上兩個標準、唔公正等反饋問題嘅時候暴力刪除百度用戶嘅反饋貼子，並通過呢種方式誘導百度用戶持續發貼，最終以重復發貼為由封鎖百度用戶嘅發貼權限繼而實現封鎖百度用戶嘅話語權。[未記出處或冇根據]
百度知道

百度知道，係一個基於搜索嘅互動式知識問答分享平臺，於零五年六月廿一號發佈，並于零五年十一月八號轉爲正式版。百度知道始終喺度尋求國際化發展，於是，百度知道臺灣版響一二年三月三十一號誕生。

簡介
百度知道，係用戶根據自身需要提出一啲有針對性嘅問題，並通過積分獎勵機制以拉動他人幫手解答。同埋，呢啲問題嘅答案亦會進一步作爲搜索結果，以此提供第三方援助，達到分享知識嘅效果。
百度知道嘅最大特點，就在于佢與搜索引擎嘅完美結合，等用戶所擁有嘅隱性知識得以轉化爲顯性知識，換言之，用戶既是百度知道内容嘅使用者，亦是百度知道嘅造物主，響度；累積嘅知識數據能夠反映喺搜索結果度。通過用戶同埋搜索引擎嘅相互協助，達到搜索引擎社區化。
最後，百度知道亦可以看做係對搜索引擎功能嘅有力補充，畀用戶一個分享嘅平臺，從而反作用於搜索引擎，等佢更人性化。
百度網盤

百度網盤，之前叫百度雲（英文：Baidu Cloud），係百度推出嘅個人網絡硬盤服務，覆蓋中國大陸各大主流電腦同手機操作系統，包括Web版、Windows版、Mac版、Android版同埋iPhone版。用戶可以將自己嘅文件上傳到網盤，可以跨終端睇同分享。百度建立開放雲之後，合併爲平台分佈式私人儲存服務。2013年8月22號，「百度雲用戶破億，基礎服務震撼更新」活動，宣佈提供2TB永久免費容量同埋無限制離線下載服務，吸引咗大量嘅初期用戶使用，變成中國大陸最大嘅網盤服務商之一。2016年，百度網盤總用戶數突破4億。2016年10月11號改名做百度網盤。
百德新街

百德新街（英文：Paterson Street）係香港銅鑼灣一條馬路，由告士打道去到怡和街。
百慕達

百慕達係英國海外領地，響大西洋西面，近住美國佛羅里達州，首都係咸美頓。
百日咳

百日咳（英文：Pertussis）係種傳染病，由百日咳桿菌引起，主要感染細路，癥狀主要係持續而劇烈嘅咳。佢通常同白喉、破傷風用同一劑疫苗去預防。
深水埗警署

深水埗警署，Sham Shui Po Police Station）係香港警署，喺深水埗荔枝角道同欽州街街口。喺1925年起好，有三層樓高。深水埗警署喺1988年被評為三級歷史建築，2009年12月18號改評為香港二級歷史建築。
深水埗警署原本黐住英軍深水埗軍營。軍營最後交返畀香港政府，依家警署同麗安邨同埋西九龍中心做隔籬鄰舍。
環境保護處放咗個空氣污染監測站響深水埗警署，用來度空氣污染指數。
深水埗關帝廟

深水埗關帝廟，最初叫做協天宮，其後改名叫深水埗武帝廟，係香港一座關帝廟，供奉三國嗰時蜀國嘅大將關羽，喺九龍深水埗海壇街同界限街嘅交界，間廟後面係深水埗公立醫局，係九龍區唯一供奉關帝嘅廟宇，由華人廟宇委員會打理。成座關帝廟佔地約7,000幾平方呎，係香港最大嘅關帝廟。深水埗關帝廟喺1987年被評為香港二級歷史建築物，2009年12月18號確定評級。

歷史
深水埗關帝廟清朝中期起嘅，年份就無從考究，清朝光緒十七年（1891年）重修過。關帝廟嘅位置原本係喺深水埗海旁，廟後就有小丘，前面係大海，有唔少上落貨嘅碼頭。當地人就起咗呢座供奉關帝嘅廟宇，祈求保祐貿易嘅忠誠。廟外重起咗一座「玉仙亭」，原本用嚟欣賞海景。後來因時移勢易，填海嘅關係，關帝廟已經變咗喺九龍西內陸裏面。
深汕高速公路

（中國高速公路代碼：G15）係中國廣東嘅一條高速公路。從深圳龍崗區橫崗街道荷坳開始，一直去到汕頭濠江區澳頭村近汕頭海灣大橋南上橋位。
佢亦係瀋海高速公路（中國高速公路代碼：G15）嘅一部份。

工程
呢條高速喺1993年11月1號喐手起，1996年11月8號起好兼通車。
深水埗行人天橋系統

深水埗行人天橋系統係香港一個起緊嘅行人天橋系統，喺深水埗西面嘅新填海地區。
深水埗西

深水埗西（英文：Sham Shui Po West，代號F1）係香港深水埗區議會下轄嘅其中一個雙議席選區，2023年設立，範圍主要係深水埗區西部。
深水埗運動場

深水埗運動場，香港田徑運動場之一，喺長沙灣興華街三號，介乎長沙灣道同荔枝角道之間，另一邊為長沙灣徑，英文叫Sham Shui Po Sports Ground。行政上歸深水埗區。設施有運動場、草地球場、籃球場、投球場，以及十一人足球場、七人足球場。歸康樂及文化事務署管。一九八八年一月九號開張，當時由前市政局議員范錦平主持。
球場曾經喺1990年代尾舉行甲組足球聯賽，目前亦有舉行乙丙組聯賽賽事。

特別活動
1999年渣打馬拉松首次移師喺香港島嘅中環作起點，途經西區海底隧道同長青隧道，並且喺呢度做終點。
2005年5月22號由香港童軍九龍地域舉辦「千人同心快樂傘」齊創紀錄活動，經過嚴格審訂後，嗰次活動已列入《健力士世界紀錄大全》，用嚟記住當日同時有一千三百名參加者舞動快樂傘遊戲。
2007年10月19號嗇色園黃大仙祠同青松觀舉行香港歷來最大型嘅禮斗科儀法會「慶十載回歸 迎08奧運 為香港市民祈福禮斗大典」，為全港市民及中華奧運健兒祈福。

設施
有蓋看台、一個草地足球場同一條長400米八線嘅田徑跑道。
深水灣道

深水灣道（英文：Deep Water Bay Road）係香港黃泥涌峽到深水灣嘅一條馬路，由黃泥涌峽嘅黃泥涌峽道、大潭水塘道同淺水灣道交界開始，去到深水灣嘅香島道。
深水灣徑

深水灣徑（Deep Water Bay Drive）喺香港島南區深水灣，係深水灣道嘅支路，主要有一條行車線上落山路，附設行人路好長嘅街梯捷徑，當地只有兩處住宅建築物，叫做青巒同嘉名苑豪宅。
深水灣

深水灣（Deep Water Bay）係香港一海灣，近壽臣山同淺水灣，有游水海灘叫深水灣泳灘。
維基同享有多媒體嘅嘢：Deep Water Bay
深水灣泳灘

深水灣泳灘，香港泳灘之一，喺深水灣香島道，英文叫Deep Water Bay Beach。行政上歸南區。設施有泳灘、燒烤場。歸康樂及文化事務署管。
瑞士糖

瑞士糖（英文：Sugus）係隻生果味糖，響1931年開始響瑞士出產，依家由箭牌出產，響歐洲、中國大陸同香港都有得賣。
瑞士信貸

瑞士信貸（Credit Suisse，簡稱瑞信）係瑞士一間跨國金融公司，1856年開業，總部喺蘇黎世。
瑞士法文

瑞士法文（法文：français de Suisse；法文讀音：[fʁɑ̃.sɛ də sɥis]）係喺瑞士西部羅曼地（英文：Romandy）（法文：Romandie）講嘅一種法文。法文係瑞士四個官方語言之一，其餘三個為德文、意大利文同羅曼甚文。除咗由於鄰近語言嘅影響而產生嘅詞彙差異之外，瑞士法文同法國、比利時嘅法文非常相似，同唔太互通嘅瑞士德文同德國德文形成反差。
深圳大劇院

深圳大劇院係中國廣東深圳嘅建築，1984年動工，1989年起好，位置喺南山區深南中路同紅嶺中路嘅交界。佢亦係深圳特區成立初期，政府出錢起嘅嘅「八大文化設施」之一。1992年因為辦過深圳大劇院藝術節而出名。2004年搞過同消防、供配電、空調、排水、畀水、智能化等有關嘅設備改造同更新，同對室內外環境進行全面整合。2006年3月22號恢復演出活動。直到2009年底一共接待過成千場團體演出同百萬人次嘅觀眾。
劇院外觀都係玻璃幕墻，造型為方盒，入面有劇場、音樂廳、文化展廳、餐廳、歌舞廳、地下商業街等。
深圳星

深圳星（2425 Shenzhen），即係小行星2425，係太陽系小行星帶嘅一粒小行星，喺1975年3月17號發現。
深圳大學

深圳大學（粵拼：sam1 zan3 daai6 hok6），簡稱深大，係一間綜合性高等院校，喺深圳南山區。
深圳廣播電影電視集團

係由之前深圳電視台、深圳人民廣播電台和深圳電影製片廠、深圳市廣播電視傳輸中心等單位喺2004年6月28號合併出嚟嘅一間廣播電影電視集團。喺中國廣東省深圳市嘅福田區入面，深南大道同新洲路嘅交界東北邊冇幾遠嗰度，深圳地鐵嘅福田站西北邊嗰頭。而深圳電視台喺1984年1月1號正式開播。
深圳機場北站

係中國廣東深圳嘅火車站，2019年12月15號起好，喺寶安區西北邊嘅寶安國際機場四號航站樓入面。
呢個站亦係深圳地區其中兩個喺寶安國際機場入面嘅火車站。
深圳歡樂谷

深圳歡樂谷係中國廣東深圳一個主題公園，亦係深圳華僑城集團旗下嘅第一個歡樂谷，1998年開張。

事故
2023年10月28號，過山車「雪域雄鷹」發生撞車意外，28人受傷。
深圳機場站

係中國廣東深圳嘅火車站，2019年12月15號起好，喺寶安區寶安國際機場嘅地面交通控制中心西邊隔籬。乘客可以響度沿住300米長嘅通道行去機場站轉乘深圳地鐵。
呢個站亦係深圳地區其中兩個喺寶安國際機場入面嘅火車站。